Sag anlagt den 9. september 1997 af Den norske bankforening mod EFTA-Tilsynsmyndigheden (Sag E-4/97) (97/C 366/06)

Den 9. september 1997 anlagde Den norske bankforening, repræsenteret ved Jonas W. Myhre, advokat med møderet for højesteret, Hjort DA, Postboks 471 Sentrum, N-0105 Oslo, sag mod EFTA-Tilsynsmyndigheden ved EFTA-Domstolen.

Sagsøger nedlægger følgende påstande:

1. EFTA-Tilsynsmyndighedens beslutning af 9. juli 1997 om »Husbanken« (beslutning nr. 177/97) erklæres for ugyldig.

2. EFTA-Tilsynsmyndigheden bærer sagsøgers sagsomkostninger.

Faktiske omstændigheder:

- Den norske bankforening blev oprettet i 1915. Dens 28 medlemmer er banker og penge institutter, kreditforeninger og andre finansielle institutioner, der har lovhjemmel til at drive virksomhed i Norge.

- Husbanken er en statslig institution underlagt Lov om Den Norske Stats Husbank af 1. marts 1946. Husbanken yder omfattende byggelån uden at underkaste ansøgerne nogen behovsvurdering, idet der dog stilles visse krav til størrelse og standard.

- Det er Den norske bankforenings opfattelse, at den eksisterende ordning med offentligt støttet finansiering af byggeri via Husbanken har en yderst skadelig virkning på konkurrencevilkårene på det norske lånemarked og gør det umuligt for foreningens medlemmer at konkurrere på lige fod med Husbanken om sikrede basisfinansieringslån til boligbyggeri.

- På denne baggrund besluttede Den norske bankforening på sine medlemmers vegne at indgive en klage til EFTA-Tilsynsmyndigheden, dateret den 7. november 1995, over de grundlæggende betingelser gældende for Husbankens virksomhed.

- Den 9. juli 1997 traf EFTA-Tilsynsmyndigheden følgende beslutning:

»1. Den med brev af 7. november 1995 (Dok. no. 96-6439-A) indgivne klage over de grundlæggende betingelser gældende for Husbanken og disses forenelighed med EØS-aftalens bestemmelser om statsstøtte og konkurrence afsluttes uden videre behandling fra Tilsynsmyndighedens side.

2. De norske myndigheder, klageren og Europa-Kommissionen orienteres herom med en kopi af denne afgørelse.«

Parternes anbringender og argumenter til støtte for søgsmålet:

- Sagsøger henviser til artikel 36 i aftalen af 2. maj 1992 mellem EFTA-staterne om oprettelse af en tilsynsmyndighed og en domstol som hjemmel for at få EFTA-Tilsynsmyndighedens ovennævnte beslutning erklæret ugyldig.

- Søgsmålet bygger på følgende argumenter:

- EFTA-Tilsynsmyndigheden har ikke indledt nogen formel statsstøttesagsbehandling, selv om myndigheden i sin beslutning af 9. juli 1997 konkluderede, at Husbanken modtager statsstøtte i strid med artikel 61 i EØS-aftalen.

- EFTA-Tilsynsmyndigheden har i sin behandling af Den norske bankforenings klage ikke overholdt grundlæggende procedurekrav, herunder især pligten til at give en fyldestgørende begrundelse i henhold til artikel 16 i aftalen mellem EFTA-staterne om oprettelse af en tilsynsmyndighed og en domstol.

- EFTA-Tilsynsmyndigheden har fejlfortolket og fejlanvendt EØS-aftalens artikel 59, stk. 2, i sin vurdering, der konkluderer, at der ikke er tale om konkurrencebegrænsende eller -forvridende virkninger som følge af de grundlæggende betingelser for Husbankens virksomhed i en grad, der går ud over, hvad der er nødvendigt for at udøve den type virksomhed af almindelig økonomisk interesse, banken har fået pålagt, og at den Norske stats støtte derfor må tillades som en undtagelse fra ovennævnte